Helvete magazine

Helvete Magazine er et norsk musikkmagasin som dekker sjangre fra hardrock til ekstrem metal med særlig vekt på mindre kjente band og festivaler.

Magasinet ble grunnlagt av Mona Cayza Hovind Del Carmen i Mexico i 2004, og i 2007 ble virksomheten flyttet til Norge. Per 2026 utgis magasinet to ganger i året i papirutgave, med hyppigere oppdateringer på nettstedet.  

 Historie 
I 2004 var musikkskribenten Cayza Del Carmen (den gang Mona Hovind) på reise i Mexico. Hun kom i kontakt med det meksikanske metalmiljøet, som viste seg å ha inngående kjennskap til norsk metal. Hovind returnerte senere til Mexico og ble kjent med sin fremtidige ektemann, musikkprodusenten Jesús Del Carmen. Via ham fikk hun tilgang til et nettverk som gjorde det mulig å gi ut et magasin i et land uten tradisjonell magasindistribusjon, og Helvete Magazine ble stiftet. Stoff til artiklene ble innhentet og skrevet i Norge, mens den grafiske utformingen og selve utgivelsen skjedde i Mexico.   

Siden 2007 har hovedbasen vært i Oslo-området, med bidragsytere fordelt over hele Norge. Magasinet samarbeider fortsatt med meksikanske og spanske skribenter og fotografer etter flyttingen til Norge. Artikler på nettstedet publiseres derfor på norsk, engelsk og spansk, men papirutgaven har siden 2017 kun vært på norsk.  

I 2013 ga magasinet ut en utgave som i sin helhet var viet til kvinner i metal.  

Magasinets 10-årsjubileum i 2014 ble markert med en konsertkveld på John Dee i samarbeid med Radar Booking. Bandene som spilte var Thyruz, Guardians of Time, Susperia, Faanefjell og Images At Twilight.  

Siden 2021 eies magasinet av Siv Bjørkås, med Del Carmen som redaktør.  

 Canarias Hard & Heavy Meeting (2007–2019, 2025–) 
I samarbeid med Scream Magazine etablerte Helvete Magazine «Canarias Hard & Heavy Meeting», en festival som ble arrangert på Gran Canaria i perioden 2007–2019. Magasinets grunnlegger Cayza Del Carmen hadde erfaring fra turistbransjen og opprettet «Hard & Heavy Tour», en pakketur for festivalpublikum fra Skandinavia. Festivalen hadde også publikum fra Storbritannia, Nederland og Tyskland. 

I 2025 ble det arrangert en miniversjon av festivalen, med hensikt å ta den opp igjen for fullt fra 2026.

 Hard & Heavy Management (2013) 
Som et ledd i magasinets mål om å fremme mindre kjente band etablerte magasinet i 2013 promoteringsbyrået Hard & Heavy Management. Artister som er eller har vært tilknyttet selskapet er Faanefjell, Thyruz, Fierce Justice og Guardians of Time. 

 Referanser 

Eksterne lenker
 Magasinets nettsted

Kategori:Publikasjoner etablert i 2005
Kategori:Musikk i 2005
Kategori:Musikknettsteder
Kategori:Nettaviser
Kategori:Norske musikktidsskrifter
Kategori:Heavy metal-magasiner